ม็อบ “ราษฎร” ทยอยรวมตัวแยกราชประสงค์ แกนนำเรียกระดมสีน้ำ-สีน้ำมัน ประกาศใช้ศิลปะเข้าสู้!
ม็อบ "ราษฎร" ทยอยรวมตัวแยกราชประสงค์ แกนนำเรียกระดมสีน้ำ-สีน้ำมัน ประกาศใช้ศิลปะเข้าสู้! ฟากตำรวจตั้งการ์ดเข้ม ป้องกันพื้นที่หน้าสำนักงานตำรวจแห่งชาติ
ม็อบ "ราษฎร" ทยอยรวมตัวแยกราชประสงค์ แกนนำเรียกระดมสีน้ำ-สีน้ำมัน ประกาศใช้ศิลปะเข้าสู้! ฟากตำรวจตั้งการ์ดเข้ม ป้องกันพื้นที่หน้าสำนักงานตำรวจแห่งชาติ
18 พ.ย. 2563

ผู้สื่อข่าวรายงานบรรยากาศแยกราชประสงค์ ช่วงบ่ายวันนี้ (18 พ.ย.63) กลุ่มผู้ชุมนุมราษฎรได้ทยอยเดินทางมารวมตัวตามนัดหมายในเวลา 16.00 น. โดยเริ่มรวมตัวกันบริเวณด้านหน้าศูนย์การค้าเซ็นทรัลเวิลด์ บนสกายวอล์ค และทยอยลงพื้นถนนด้านหน้าสำนักงานตำรวจแห่งชาติและฝั่งห้างสรรพสินค้าเซ็นทรัลเวิลด์ ทำให้ต้องปิดช่องจราจรไปโดยปริยาย โดยแกนนำได้เริ่มปราศรัยบนรถขยายเสียงแล้ว ขณะที่บรรดาพ่อค้าแม่ค้า ได้นำรถเข็นมาตั้งขายทั้งบนทางเท้าและบนถนนด้วย
ด้านสำนักงานตำรวจแห่งชาติได้มีการวางกำลังเจ้าหน้าที่ตำรวจควบคุมฝูงชน และเตรียมรถฉีดน้ำแรงดันสูง พร้อมวางอุปกรณ์ป้องกันสถานที่เพื่อรับมือการชุมนุม หลังจากกลุ่มราษฎรประกาศให้มวลชนที่จะเข้าร่วมชุมนุมวันนี้ นำสีน้ำและสีน้ำมันติดมาด้วย โดยนายพริษฐ์ ชิวารักษ์ หรือเพนกวิน ระบุผ่านเฟซบุ๊กว่าการใช้สีพ่นใส่สำนักงานตำรวจแห่งชาติไม่ถือเป็นความรุนแรง เป็นการใช้ศิลปะเข้าสู้ และไม่ได้ทำให้ใครเจ็บใครตายแต่อย่างใด
ขณะที่ผู้ชุมนุมได้เข้ามารวมตัวตามเวลานัดหมาย เจ้าหน้าที่ตำรวจ สน.ลุมพินี ในฐานะเจ้าพนักงานดูแลการชุมนุมสาธารณะ ได้นำประกาศคำสั่งมาอ่านต่อหน้ากลุ่มผู้ชุมนุมเพื่อแจ้งให้ยกเลิกการชุมนุมในเวลา 16.15 น.เนื่องจากไม่ได้มีการแจ้งขออนุญาตจัดการชุมนุม
ทั้งนี้ บริเวณด้านหน้า สตช. มีการเตรียมความพร้อมทั้งกำลังตำรวจตระเวนชายแดน (ตชด.) ตำรวจภูธรภาค 3 และภาค 8 กองร้อยน้ำหวาน ตำรวจสันติบาล และประตูทางเข้ามีตำรวจควบคุมฝูงชนตรึงกำลัง มีรถบรรทุกกันการถูกทำลายของมวลชน ขณะที่ภายในมีหลายกองร้อยตรึงกำลัง และมีรถน้ำแรงดันสูง 4 คัน รถเครื่องขยายเครื่องของบช.น. อีก 2 คัน
พล.ต.ต.ยิ่งยศ เทพจำนงค์ โฆษกสำนักงานตำรวจแห่งชาติ (สตช.) กล่าวว่า มีการจัดเตรียมกำลัง 14 กองร้อย เพื่อป้องกันระวังบริเวณสตช.อย่างเต็มที่ เพราะมีข่าวว่าว่ากลุ่มผู้ชุมนุมจะมีกิจกรรมที่นี่ และอาจมีการบุกรุกทำลายสิ่งกีดขวาง
 “เวลานี้เราระดมสรรพกำลัมาป้องกันเหตุที่สตช. อาจจะดูหนาตากว่าปกติเพราะผู้ชุมนุมจะมาชุมนุมที่แยกราชประสงค์ และมีกิจกรรมหน้าสตช.และรอบสตช. การวางกำลังเป็นไปตามสถานการณ์ที่ผู้ชุมนุมวางแผนเอาไว้ กำลังและเครื่องอุปกรณ์ที่วาง หากผู้ชุมนุมมีการปรับสภาพเบาบางลงเราก็ปรับไปตามกลุ่มผู้ชุมนุม”
โฆษก สตช. ระบุว่า การบุกรุกสถานที่ราชการ ที่มีเครื่องกีดขวางและประกาศห้ามอยู่แล้วถือเป็นความผิดตามกฎหมาย ถ้ามีการบุกเข้ามาทำลายทรัพย์สินถือเป็นความผิด โดยหากบุกเข้ามา เจ้าหน้าที่จะดำเนินการตามสถานการณ์ ถ้าผู้ชุมนุมใช้ความรุนแรง พยายามทำลายเครื่องกีดขวาง หรือ ทำร้ายร่างกายที่เป็นความรุนแรง ก็จะใช้เครื่องมือระงับยับยั้งไม่ให้เกิดความรุนแรง แต่จะพยายามไม่ให้เกิดอันตรายมากที่สุด